**Concepción García Campoy**, nada en Terrassa o 28 de outubro de 1958 e finada en Valencia o 10 de xullo de 2013, coñecida como **Concha García Campoy**, foi unha xornalista e presentadora de radio e televisión española.
Ata xaneiro de 2012, dirixía e presentaba o informativo matinal da cadea televisiva Telecinco e era portavoz da Academia das Ciencias e as Artes da Televisión.

Biografía
---------

Con sete anos trasladouse coa súa familia, de orixe andaluza, a Eivisa. Ten dous irmáns chamados Francisco e Asunción. Estivo casada en dúas ocasións: co avogado eivisenco Jaime Roig e co sociólogo manchego Lorenzo Díaz, con quen tivo dous fillos, Lorenzo (1992) e Berta (1998). Trala súa separación de Lorenzo, en outubro de 2000 refixo a súa vida sentimental co produtor de cine Andrés Vicente Gómez.

En xaneiro de 2012 anunciou a través da súa conta de Twitter que deixaba a televisión temporalmente debido a que se lle diagnosticou leucemia. Preto dun mes antes, en Noiteboa de 2011, recibiu dos seus médicos a noticia desta enfermidade e desde entón comezou o seu tratamento de quimioterapia. Tras superar o terceiro ciclo de medicación, en xuño de 2012, recibiu un transplante de medula ósea. Aínda que inicialmente superou a enfermidade, a xornalista recaeu en xaneiro de 2013, e hospitalizou para reforzar o seu tratamento. Máis tarde, a mediados de marzo do mesmo ano volveu ingresar no Hospital Universitario e Politécnico de La Fe de Valencia para someterse a unha segunda intervención. Desde que recibiu a alta un mes despois do transplante, acudía periodicamente ao centro médico para ter un seguimento da súa enfermidade.

Faleceu o 10 de xullo de 2013 no Hospital La Fe de Valencia, tras ingresar dous días antes no centro clínico. O principal motivo da súa morte foi debido a unha insuficiencia hepática aguda causada polo efecto dos medicamentos no fígado e á súa vez por unha caída de coma irreversible. Foi incinerada e as súas cinzas foron esparcidas na costa d' Eivisa.

Carreira profesional
--------------------

Comezou a súa traxectoria profesional en 1979 dirixindo, na radio de Eivisa, un programa chamado *Antena pública*, dos Servizos Informativos da Cadea COPE. En 1983, aprobou as oposicións de TVE como a número un da súa promoción, incorporándose aos servizos informativos da cadea nas Illas Baleares.

O 7 de xaneiro de 1985 presentou o seu primeiro *Telediario* de sobremesa, que lle permitiu alcanzar a fama xunto a Manuel Campo Vidal, o seu compañeiro de estudo. Compaxinou o seu traballo televisivo coa dirección de *Las mañanas de Radio 1*, en RNE.

En 1987 abandonou a televisión ao ser fichada pola Cadena SER, e a principios de 1988 comeza a dirixir e presentar o programa *A vivir que son dos días*. Conseguiu ser líder da radio na franxa matinal dos fins de semana, sendo galardoada co Premio Ondas, a Antena de Prata e o Micrófono de Ouro en 1989.

En 1991, volveu a TVE co espazo *Mira 2*, e en xullo de 1993 incorporouse a Antena 3 Radio, onde permanece un ano co programa matinal *Días de radio*.

En 1994 empezou a presentar *Noches de radio* en Onda Cero e desde maio de 1996 a setembro de 1999 pasou a ocuparse do informativo *La Brújula*, en substitución de Ernesto Sáenz de Buruaga. Máis tarde, na mesma cadea faríase cargo do espazo *Hoy es domingo* (1999-2004).

En 1999 regresa a televisión, logo de varios anos de ausencia, e faio na cadea privada Telecinco onde presenta, ata 2002, o programa sobre cine *La gran ilusión*.

De novo na radio, incorpórase a Punto Radio, onde presenta e dirixe, entre 2004 e xuño de 2006 os programas *Diario de la tarde* e *Campoy en su punto*.

Do 4 de outubro de 2006 ao 24 de decembro de 2010 traballou na cadea de televisión Cuatro, para facerse cargo dun programa matinal, que levou por título *Las mañanas de Cuatro*, onde cada día ofrecía reportaxes sobre política e actualidade. Trala fusión de Cuatro e Telecinco, en xaneiro de 2011, pasou a presentar na última cadea mencionada *Informativos Telecinco Matinal*.

Notas
-----

1. ↑  "Concha García Campoy" (en castelán). Cuatro. Arquivado dende o orixinal o 23 de outubro de 2010. Consultado o 8 de outubro de 2010.
2. ↑  "Descubre Dalt Vila con las narraciones de Paz Vega y Concha García Campoy" (en castelán). Las Provincias. Consultado o 8 de outubro de 2010.
3. ↑  "Vanitatis". Arquivado dende o orixinal o 22 de outubro de 2013. Consultado o 10 de xullo de 2013.
4. 1 2  Público, ed. (9 de xaneiro de 2012). "García Campoy: "Tengo leucemia, pero también ánimo de lucha"" (en castelán). Consultado o 10 de xaneiro de 2012.
5. 1 2  de Diego, Sara (10 de xullo de 2013). Vanitatis, ed. "Fallece la periodista Concha García Campoy víctima de una leucemia" (en castelán). Arquivado dende o orixinal o 12 de xullo de 2013. Consultado o 12 de xullo de 2013.
6. ↑  de la Gama, Amparo (3 de xuño de 2012). Vanitatis, ed. "Concha García Campoy responde favorablemente al trasplante de médula ósea" (en castelán). El confidencial. Arquivado dende o orixinal o 22 de outubro de 2013. Consultado o 12 de xullo de 2013.
7. ↑  La Vanguardia, ed. (29 de xaneiro de 2013). "Concha García Campoy: "Estoy de nuevo en el hospital"" (en castelán). Consultado o 12 de xullo de 2013.
8. ↑  Europa Press (13 de marzo de 2013). Público, ed. "Concha García Campoy "seguirá luchando" tras someterse a un nuevo trasplante de médula" (en castelán). Consultado o 12 de xullo de 2013.
9. ↑  EFE (11 de abril de 2013). Público, ed. "Concha García Campoy recibe el alta tras un transplante de cordón umbilical" (en castelán). Consultado o 12 de xullo de 2013.
10. ↑  Garrido, Cristina (11 de xullo de 2013). ABC, ed. "La razón de la muerte de Concha García Campoy: ¿Qué es un coma hepático?" (en castelán). Vocento. Consultado o 12 de xullo de 2013.
11. ↑  La Vanguardia, ed. (10 de xullo de 2013). "Concha García Campoy, en coma irreversible" (en castelán). Consultado o 12 de xullo de 2013.
12. ↑  "Concha García Campoy estrena programa en Telecinco". ABC.es. 7 de xaneiro de 2011. Consultado o 8 de xaneiro de 2011.

Véxase tamén
------------

### Outros artigos

* Premio de Periodismo Científico Concha García Campoy

### Ligazóns externas

* Twitter oficial de Concha García Campoy
* Blog de Concha en telecinco.es

|  |  |
| --- | --- |
| Control de autoridades | 
* Wd: Q8349075
* WorldCat
* VIAF: 106977785
* BNE: XX1076413
* BVMC: 3776
* IMDb: nm0305585
* ISNI: 0000 0001 1696 1971
* LCCN: n95034429
* NKC: xx0199194
* SUDOC: 081374240
* TMDb: 931269

 |